ΔΗΜΟΣ ΑΓΙΑΣ ΒΑΡΒΑΡΑΣ

*Γραφείο Τύπου*

**ΔΕΛΤΙΟ ΤΥΠΟΥ *19/12/2022***

**Μαγική η βραδιά της φωταγώγησης του Χριστουγεννιάτικου δένδρου**

Με την παρουσία εκατοντάδων δημοτών και μεγάλο ενθουσιασμό έγινε η εκδήλωση της φωταγώγησης του Χριστουγεννιάτικου δένδρου στην πλατεία Θ. Κολοκοτρώνη (Αγία Ελεούσα).

Η βραδιά της 17ης Δεκεμβρίου ήταν μαγική. Χρώματα, χαρά και μουσική μίλησαν στις καρδιές όλων, που έγιναν για λίγο παιδιά συμμετέχοντας στο μουσικοχορευτικό πρόγραμμα που ακολούθησε.

Την άκρως επιτυχημένη εκδήλωση άνοιξε ο Δήμαρχος κ. Λάμπρος Μίχος ο οποίος αρχικά ευχήθηκε: «το φως από το Χριστουγεννιάτικο δένδρο θα ήθελα να φωτίσει τις καρδιές των συμπολιτών μας. Να απλωθεί πάνω από την πόλη και να μείνει για ένα χρόνο εκεί για να δίνει αισιοδοξία σε όλους» και τότε άναψαν το δένδρο, τα στολίδια, τα παιχνίδια και τα βεγγαλικά.

Στη συνέχεια της ομιλίας του ο Δήμαρχος της Αγίας Βαρβάρας ενημέρωσε τους πολίτες για τις δράσεις του Δήμου έτσι ώστε το μήνυμα των Χριστουγέννων να είναι εκτός από εορταστικό και ουσιαστικό.

«Είμαστε μια μεγάλη ανοικτή αγκαλιά για όλους. Σε τουλάχιστον 1200 οικογένειες πήγε ένα δέμα για το Χριστουγεννιάτικο τραπέζι, 100 και πλέον άνθρωποι μεγάλης ηλικίας βρήκαν δουλειά, επιπλέον όσοι δεν δύνανται, είχαν πρόσβαση σε φάρμακα και φυσιοθεραπείες κι ακόμη έγινε επανασύνδεση ρεύματος και διαγραφή οφειλών σε 120 νοικοκυριά».

Ο κ. Μίχος ευχαρίστησε τους καλλιτέχνες που συμμετείχαν και συνεχάρη τους εργαζόμενους του Δήμου τους οποίους χαρακτήρισε ως αφανείς ήρωες.

Σε όλη τη διάρκεια της εορταστικής βραδιάς εθελοντές πρόσφεραν σοκολάτα, ζεστό κρασί και γλυκίσματα ενώ τη σκυτάλη πήραν οι καλλιτέχνες του Δήμου Αγίας Βαρβάρας διασκεδάζοντας τους θεατές με εξαίσιες μελωδίες, υπό την καλλιτεχνική επιμέλεια του διευθυντή του Ωδείου της πόλης Σταμάτη Μπερή. Το κέφι ανέβηκε στο ζενίθ, ενώ τα τμήματα χορού του Σχολείου Παράδοσης και Λαογραφίας του δήμου, της Ένωσης Κρητών και του Συλλόγου Ποντίων «Ο ΦΑΡΟΣ», παρέσυραν μικρούς και μεγάλους σε ξέφρενη διασκέδαση.

Όλοι έφυγαν ικανοποιημένοι από την εκδήλωση παίρνοντας μαζί τους σε ανάμνηση της ωραίας βραδιάς γλαστράκια με μικρά έλατα ή Αλεξανδρινά που πρόσφερε ο Δήμος Αγίας Βαρβάρας.